Hr Igor Taro

Siseminister

 23.05.25

**KIRJALIK KÜSIMUS**

**Olukord Narva piiril**

Lugupeetud siseminister!

Ligikaudu kaks ja pool aastat tagasi otsustas Siseministeerium sulgeda remonttöödeks jalakäijatele mõeldud piiripunkti Narva-2. Kuigi remont on tänaseks lõppenud, ei ole piiripunkti taasavatud. Selle sulgemine suurendas märkimisväärselt koormust Narva-1 põhipiiripunktile. Lisaks sellele otsustas Politsei- ja Piirivalveamet 2024. aasta maist alates piirata Narva-1 piiripunkti tööaega, sulgedes selle öiseks ajaks – sisuliselt on tööaega vähendatud kolmandiku võrra. Seda olukorras, kus piiripunkt töötas juba ennegi kõrge koormusega (nt 2024. aasta veebruaris ületas öisel ajal Narva piiri üle 13 000 inimese, keskmiselt ligi 450 inimest öö kohta).

Lisaks jalakäijatele läbivad samas piiripunktis tollikontrolli ka liinibusside reisijad, mis suurendab järjekordi veelgi.

Olen korduvalt teinud Siseministeeriumile järgmiseid ettepanekuid olukorra leevendamiseks ja piiriületajatele inimsõbralikumate tingimuste loomiseks:

* taastada Narva-1 piiripunkti öine töö vähemalt suveperioodiks;
* avada piiripunkt Narva-2 Eesti kodanikele ja alalise elamisloaga isikutele;
* suunata liinibusside reisijate kontroll Sillamäe tollipunkti;
* võimaldada järjekorras ootavatel inimestel viibida katuse all hetkel mittetöötavas autode terminalis.

Siseministrina viitas hr Läänemets varem, et Narva-2 piiripunkti ei ole võimalik avada julgeolekukaalutlustel. Hiljem, olles opositsioonis, on tema hinnang muutunud – ta on rõhutanud, et Eestil on olemas reageerimisplaan erinevate piiriintsidentide korral ning vajadusel saab piiri sulgeda 10 minutiga. Tema sõnul peaksid otsused põhinema Siseministeeriumi allasutuste koostatud realistlikel ohuhinnangutel.

Piiriületus muutunud mitte ainult formaalseks protseduuriks, vaid tõeliseks katsumuseks. Kui me peame end tsiviliseeritud riigiks, peame olema võimelised tagama inimestele teenuste osutamise väärikal tasemel, mis puudutab ka piiriületuse ja tollikontrolli protseduuri.

Seoses sellega palun Teil vastata alljärgnevatele küsimustele:

1. Kui reaalsed ohud puuduvad, siis miks ei ole seni langetatud otsust Narva-2 piiripunkti taasavamiseks?

2. Kas Narva-1 piiripunkti öise töö taastamine (vähemalt) suveperioodiks on võimalik, et vähendada inimeste ootamisaega järjekorras?

4. Mida peaksid tegema isikud, kes peavad piiri kiiresti ületama näiteks perekondlikel põhjustel, aga kuid nad ei saa seda teha piiripunkti piiratud tööaja ja pikkade järjekordade tõttu?

5. Kas Teie hinnangul kujutavad avatud piiripunktid praegusel hetkel riiklikule julgeolekule ohtu?

6. Kas Siseministeeriumil on plaanis parandada piiritaristut ja luua inimväärsed tingimused piiriületajatele? Kui jah, siis millised meetmed on plaanis?

7. Kas on kaalutud võimalust viia järjekord katuse alla ajutiselt mitte kasutuses olevasse autode terminali, et inimesed saaksid end kaitsta ilmastikutingimuste eest (vihm, lumi, päike)?

Lugupidamisega

*(allkirjastatud digitaalselt)*

Aleksei Jevgrafov

Riigikogu liige